《寿汤总领》
宋代·郭印

春色平分又六宵，天生良弼佐皇朝。
豸冠凛凛周行肃，虎节煌煌蜀地饶。
已喜月卿还旧物，更看斗极转高标。
仁人自合超诸数，鹤算龟龄未是遥。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。